CELEX: 32020D2183
Language: sl
Date: 2020-12-21 00:00:00
Title: Delegirani sklep Komisije (EU) 2020/2183 z dne 21. decembra 2020 o nekaterih zaščitnih ukrepih v zvezi s poročanjem o okužbi s SARS-CoV-2 pri nercih in drugih živalih iz družine Mustelidae ter pri rakunastih psih (notificirano pod dokumentarno številko C(2020) 9531) (Besedilo velja za EGP)

22.12.2020   
               
               
                  SL
               
               
                  Uradni list Evropske unije
               
               
                  L 433/76
               
            
         DELEGIRANI SKLEP KOMISIJE (EU) 2020/2183
         z dne 21. decembra 2020
         o nekaterih zaščitnih ukrepih v zvezi s poročanjem o okužbi s SARS-CoV-2 pri nercih in drugih živalih iz družine Mustelidae ter pri rakunastih psih
         
            
               (notificirano pod dokumentarno številko C(2020) 9531)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
         ob upoštevanju Direktive Sveta 90/425/EGS z dne 26. junija 1990 o veterinarskih pregledih, ki se zaradi vzpostavitve notranjega trga izvajajo v trgovini znotraj Unije z nekaterimi živimi živalmi in proizvodi (2), ter zlasti člena 10(4) Direktive,
         ob upoštevanju naslednjega:
         
                     (1)
                  
                  
                     V letu 2020 se je poročalo o okužbah z virusom SARS-CoV-2 pri nercih in ugotovljeno je bilo, da lahko pride do prenosa virusa z ljudi na nerce in z nercev na ljudi. O okužbah s SARS-CoV-2 pri nercih se je poročalo v nekaterih državah članicah in tretjih državah. Poleg tega je ena država članica poročala o primerih COVID-19 pri ljudeh, okuženih z variantami virusa SARS-CoV-2, povezanimi z nerci. Študije ameriškega centra za obvladovanje in preprečevanje bolezni (Centers for Disease Control and Prevention) iz decembra 2020 so pokazale, da so tudi rakunasti psi (Nyctereutes procyonoides) dovzetni za SARS-CoV-2.
                  
               
                     (2)
                  
                  
                     Evropski center za preprečevanje in obvladovanje bolezni (ECDC) je 12. novembra 2020 objavil hitro oceno tveganja glede odkrivanja novih variant SARS-CoV-2, povezanih z nerci.
                  
               
                     (3)
                  
                  
                     V hitri oceni tveganja ECDC je bilo ugotovljeno, da se lahko splošna raven tveganja za zdravje ljudi, ki ga predstavljajo variante SARS-CoV-2, povezane z nerci, določi kot nizka za splošno prebivalstvo do zelo visoka za zdravstveno ranljive posameznike s poklicno izpostavljenostjo. Hitra ocena tveganja je pokazala tudi, da so potrebne nadaljnje preiskave za oceno, ali lahko variante SARS-CoV-2, povezane z nerci, kakor koli vplivajo na tveganje ponovne okužbe, manjšo učinkovitost cepiva ali manjšo korist od zdravljenja.
                  
               
                     (4)
                  
                  
                     Svetovna organizacija za zdravje živali (OIE) je 12. novembra 2020 dala izjavo o COVID-19 in nercih, v kateri je navedla, da tveganje, da dovzetne živali, kot so nerci, postanejo rezervoar SARS-CoV-2, povzroča zaskrbljenost po vsem svetu, saj bi lahko vsak prenos na ljudi vplival na javno zdravje.
                  
               
                     (5)
                  
                  
                     Rakunasti psi veljajo za dovzetne za okužbo s SARS-CoV-2 in OIE je v skladu s pristopom „eno zdravje“ pozvala države k spremljanju živali, ki so dovzetne za okužbo s SARS-CoV-2, kot so nerci in rakunasti psi.
                  
               
                     (6)
                  
                  
                     V skladu z Direktivo 2003/99/ES Evropskega parlamenta in Sveta (3) morajo države članice zagotoviti zbiranje podatkov o pojavu zoonoz in njihovih povzročiteljev.
                  
               
                     (7)
                  
                  
                     V skladu s členom 10(1) Direktive 90/425/EGS mora vsaka država članica nemudoma uradno obvestiti druge države članice in Komisijo o izbruhih na svojem ozemlju vseh zoonoz ali bolezni ali drugih vzrokih, ki lahko pomenijo večjo nevarnost za živali ali zdravje ljudi.
                  
               
                     (8)
                  
                  
                     V skladu s členom 9(1) Direktive 89/662/EGS mora vsaka država članica nemudoma uradno obvestiti druge države članice in Komisijo o izbruhih na svojem ozemlju vseh zoonoz ali bolezni ali drugih vzrokih, ki lahko pomenijo večjo nevarnost za živali ali zdravje ljudi.
                  
               
                     (9)
                  
                  
                     Poleg navedenih zahtev glede takojšnjega obveščanja, da se omogoči ocena tveganja v okviru pristopa „eno zdravje“ ter da se zagotovijo informacije in opredelijo morebitne možnosti obvladovanja tveganja v zvezi s kroženjem variant SARS-CoV-2, povezanih z nerci, pri živalih iz družine Mustelidae in rakunastih psih, je treba vzpostaviti učinkovit in usklajen sistem poročanja, ki bo omogočal takojšnjo izmenjavo vseh relevantnih informacij.
                  
               
                     (10)
                  
                  
                     Glede na nujnost ocene tveganja, ki ga predstavljajo epidemiološke razmere v Uniji v zvezi s pojavom SARS-CoV-2 pri nercih in drugih živalih iz družine Mustelidae ter rakunastih psih, bi morale države članice Komisiji predložiti redna poročila o pojavu navedene okužbe pri gojenih ali divjih živalih iz družine Mustelidae in rakunastih psih. Da se zagotovi ustrezno obveščanje o tveganju v Uniji, mora Komisija državam članicam poslati povzetek zbranih informacij. V tem sklepu je primerno določiti vzorec poročila, v katerem se podatki navedejo po izbruhih in vrstah, dovzetnih za virus SARS-CoV-2. Ta sklep bi moral začeti veljati čim prej znotraj pravnega okvira, določenega v Direktivi 90/425/EGS in Direktivi 89/662/EGS. Za zbrane in predložene podatke se uporablja Uredba (EU) 2016/679 Evropskega parlamenta in Sveta (4).
                  
               
                     (11)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            
               1.   Države članice Komisiji predložijo poročilo v treh dneh po prvi potrditvi okužbe nercev in drugih živali iz družine Mustelidae ter rakunastih psov (Nyctereutes procyonoides) s SARS-CoV-2 na svojem ozemlju.
            
            
               2.   V primeru nadaljnjih pojavov ali izbruhov novih okužb s SARS-CoV-2 pri živalih iz odstavka 1 po prvi potrditvi iz odstavka 1 države članice tedensko predložijo poročilo o spremljanju. Države članice predložijo poročilo o spremljanju tudi v primeru relevantnih posodobitev epidemiologije bolezni in njenih zoonotskih posledic.
            
            
               3.   Poročila iz odstavkov 1 in 2 za vsak pojav ali izbruh okužbe vključujejo informacije, navedene v Prilogi k temu sklepu.
            
            
               4.   Poročila iz odstavkov 1 in 2 se pošljejo v elektronski obliki, ki jo določi Komisija v okviru Stalnega odbora za rastline, živali, hrano in krmo.
            
         
         
            Člen 2
            
               1.   Komisija obvesti države članice o poročilih, ki so jih države članice predložile v skladu s členom 1, v okviru Stalnega odbora za rastline, živali, hrano in krmo.
            
            
               2.   Komisija na svoji spletni strani zgolj v informativne namene objavi posodobljen povzetek informacij iz poročil, ki jih predložijo države članice v skladu s členom 1.
            
         
         
            Člen 3
            Ta sklep se uporablja do 20. aprila 2021.
         
         
            Člen 4
            Ta sklep je naslovljen na države članice.
         
         
            V Bruslju, 21. decembra 2020
            
               
                  Za Komisijo
               
               Stella KYRIAKIDES
               
                  Članica Komisije
               
            
         
         
            (1)  UL L 395, 30.12.1989, str. 13.
         
            (2)  UL L 224, 18.8.1990, str. 29.
         
            (3)  Direktiva 2003/99/ES Evropskega parlamenta in Sveta z dne 17. novembra 2003 o spremljanju zoonoz in povzročiteljev zoonoz, ki spreminja Odločbo Sveta 90/424/EGS in razveljavlja Direktivo Sveta 92/117/EGS (UL L 325, 12.12.2003, str. 31).
         
            (4)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L 119, 4.5.2016, str. 1).
      
      
         
            PRILOGA
            Informacije, ki jih morajo vsebovati poročila iz člena 1 v zvezi s pojavom okužbe s SARS-CoV-2 pri nercih in drugih živalih iz družine Mustelidae ter pri rakunastih psih (v nadaljnjem besedilu: dovzetne vrste)
            
               1.   
               
                  Datum poročila
               
            
            
               2.   
               
                  Država članica
               
            
            
               3.   
               
                  Vrsta poročila (poročilo o prvi potrditvi/tedensko poročilo o spremljanju)
               
            
            
               4.   
               
                  Skupno število izbruhov/pojavov v državi članici, vključenih v poročilo
               
            
            
               5.   
               Za vsak izbruh/pojav se navedejo:
               
                           (a)
                        
                        
                           serijska številka vsakega izbruha/pojava v državi članici;
                        
                     
                           (b)
                        
                        
                           regija in približna geografska lokacija obrata ali drugega kraja, kjer so se živali gojile ali se nahajale;
                        
                     
                           (c)
                        
                        
                           datum suma bolezni;
                        
                     
                           (d)
                        
                        
                           datum potrditve bolezni;
                        
                     
                           (e)
                        
                        
                           diagnostične metode;
                        
                     
                           (f)
                        
                        
                           domnevni datum vnosa virusa v obrat ali na kraj;
                        
                     
                           (g)
                        
                        
                           morebitni vir virusa;
                        
                     
                           (h)
                        
                        
                           sprejeti nadzorni ukrepi (podrobnosti (1));
                        
                     
                           (i)
                        
                        
                           število dovzetnih živali v obratu ali na kraju (po dovzetnih vrstah);
                        
                     
                           (j)
                        
                        
                           število klinično ali subklinično prizadetih živali v obratu ali na kraju (po dovzetnih vrstah; če točno število ni na voljo, se navede ocenjeno število);
                        
                     
                           (k)
                        
                        
                           obolevnost: število živali (po dovzetnih vrstah), ki so klinično prizadete in imajo znake, podobne okužbi s COVID-19, v obratu ali na kraju v povezavi s številom dovzetnih živali s kratkim opisom kliničnih znakov (če točno število ni na voljo, se navede ocenjeno število);
                        
                     
                           (l)
                        
                        
                           smrtnost: število živali (po dovzetnih vrstah), ki so poginile v obratu ali na kraju (če točno število ni na voljo, se navede ocenjeno število).
                        
                     
            
               6.   
               
                  Podatki o molekularni epidemiologiji, pomembnih mutacijah
               
            
            
               7.   
               
                  Ustrezni podatki o primerih pri ljudeh v državi članici, ki so neposredno povezani z izbruhi/pojavi pri živalih iz člena 1(1) in (2)
               
            
            
               8.   
               
                  Druge ustrezne informacije
               
            
            
               (1)  Nadzor gibanja znotraj države; nadzor na zadrževalnem ali zaščitenem območju; sledljivost; karantena; uradno odstranjevanje trupov, stranskih proizvodov in odpadkov; izkoreninjenje; nadzor nad prostoživečimi rezervoarji; določanje območij; razkuževanje; dovoljeno cepljenje (če obstaja cepivo); brez zdravljenja prizadetih živali in drugih ustreznih ukrepov.